text: L'ancià que abusà d'una nina de deu anys rebrà un curs d'educació sexual per evitar la presó
  Proposà a la víctima anar a comprar una jugueta per fer bombolles i li va fer tocaments
  1 min. Palma 15/04/2019 13:36
  Un ancià de 88 anys ha admès aquest dilluns davant l'Audiència de Palma haver abusat sexualment de la seva veïna de deu anys. S'ha conformat amb una condemna de dos anys de presó, que s'ha suspès amb la condició de no reincidir i sotmetre's a un programa d'educació sexual, segons explica l'agència Efe.
  Els fets es remunten a l'octubre del 2017, quan l'abusador proposà a la víctima anar a comprar una jugueta per fer bombolles, aprofitant que es coneixen. Segons la Fiscalia, mentre la nina escollia el regal li va fer tocaments.
  Per fixar la pena de dos anys, la Fiscalia ha tingut en compte que l'acusat ha admès els fets i ha aplicat un atenuant per reparació del dany, tenint en compte que ha aportat els 1.000 euros que se li reclamaven com a indemnització.
  A més, el tribunal li prohibeix aproximar-se a menys 100 metres de la menor i el condemna a cinc anys i un dia de llibertat vigilada.